Den nu 53-årige mand, der er tiltalt for at have dræbt sin 41-årige ekskone på Skelagervej i Aalborg september sidste år, havde overtrådt tilholdet mod hende 33 gange på to år. Ifølge anklageskriftet, som TV2 Nord har fået aktindsigt i, var der forud for drabet gået flere år, hvor den 53-årige havde sendt sms'er og mails - flere med voldsomme trusler - til ekskonen og udsat en person, som var knyttet til hendes husstand, for psykisk vold. Det til trods for, at han allerede 21. december 2018 fik tilhold mod at opsøge ekskonen. Dødstrusler En af truslerne i anklageskriftet tæller en email, som den 53-årige sendte til den 41-årige kvinde 4. april 2020, hvor han skrev: "Jeg sætter livet på spil nu. Enten tager du mit liv eller jeg tager dit liv." I en anden mail 22. maj 2020 skrev han ifølge tiltalen: "Jeg er ligeglad med dig. Men du tager vores sønner fra mig. Og du tager deres familie fra dem. Det vil jeg tage dit liv fra dig for." Også året før, 26. april 2019, lød det efter oplysningerne i en sms til den 41-årige: "Synes det er en mærkeligt alias du bruger. Du er ikke en prinsesse men mere en l****. Vi ses snart igen". Drab skete offenligt Ifølge oplysningerne i anklageskriftet skød den aalborgensiske mand ekskonen i hovedet foran parrets to fælles børn, som var seks og otte år gamle på daværende tidspunkt. Det skete med et ni millimeter skydevåben midt på en offentlig vej - Skelagervej i Aalborg - 17. september ved 18-tiden. Drabet blev optaget på video, og politiet opfordrede i den forbindelse folk til ikke at dele optagelserne på de sociale medier. - Lad være med at dele optagelserne, men kom til os, lød det. Sagen er endnu ikke berammet, men forventes at komme for Retten i Aalborg sidst på året eller i begyndelsen af 2023. TV2 Nord talte i september med naboerne i området, hvor drabet skete. Se indslaget her:

Opsummering:
Over to år med verbale og skrevne trusler samt psykisk vold gik ifølge politiets oplysninger forud for skuddrabet på en 41-årig kvinde i Aalborg i september sidste år.